U-I-78/21
Natisni
Opravilna št.:
U-I-78/21
Datum odločitve:
16. 2. 2023
ECLI:
ECLI:SI:USRS:2023:U.I.78.21
Akt:
Zakon o Radioteleviziji Slovenija (Uradni list RS, št. 96/05 in 9/14) (ZRTVS-1), 2. in 3. odst. 12. čl.
Izrek:
Pobuda za začetek postopka za oceno ustavnosti drugega in tretjega odstavka 12. člena Zakona o Radioteleviziji Slovenija (Uradni list RS, št. 96/05 in 9/14) se zavrne.
Evidenčni stavek:
Ustavno sodišče pobudo za začetek postopka za oceno ustavnosti (in zakonitosti) zavrne, če od odločitve ni pričakovati rešitve pomembnega pravnega vprašanja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Dobra država, Ljubljana
Datum vloge:
24. 3. 2021
Vrsta odločitve:
sklep
Vrsta rešitve:
zavrnitev
Dokument:
US33493
Dokument v PDF obliki:
U-I-78-21.pdf
142 KB
Prenesite datoteko
U-I-78/21-7
16. 2. 2023
SKLEP
Ustavno sodišče je v postopkih za preizkus pobude politične stranke Dobra država, Ljubljana, ki jo zastopa generalni sekretar Gregor Vovk Petrovski, na seji 16. februarja 2023
sklenilo:
Pobuda za začetek postopka za oceno ustavnosti drugega in tretjega odstavka 12. člena Zakona o Radioteleviziji Slovenija (Uradni list RS, št. 96/05 in 9/14) se zavrne.
OBRAZLOŽITEV
1. Pobudnica izpodbija drugi in tretji odstavek 12. člen Zakona o Radioteleviziji Slovenija (v nadaljevanju ZRTVS-1). Navaja, da izpodbijani določbi v nasprotju z Ustavo, Zakonom o volitvah v Državni zbor (Uradni list RS, št. 109/06 – uradno prečiščeno besedilo, 23/17 in 29/21 – v nadaljevanju ZVDZ) in 4. členom ZRTVS-1 določata neenakopraven položaj (različen obseg razpoložljivega predstavitvenega časa) parlamentarnih strank in strank, zastopanih v Evropskem parlamentu, v primerjavi z neparlamentarnimi strankami ali kandidatnimi listami, ki so jih vložili volivci. Meni, da ta ureditev diskriminira oziroma neenakopravno obravnava neparlamentarne stranke, ker jim namenja posebne oddaje in krajši programski čas za predstavitev kot parlamentarnim strankam. Na podlagi političnega prepričanja naj bi diskriminirala tudi kandidate neparlamentarnih strank in list volivcev. Člen 12 ZRTVS-1 naj bi bil v neskladju z 58. členom Ustave zato, ker naj bi bile vse liste, ki jih na podlagi 58. člena ZVDZ potrdijo volilne komisije volilnih enot, enakopravne in enakovredne, izpodbijana ureditev pa naj bi jih v nasprotju s tem znotraj programskega časa neenakopravno obravnavala. Člen 12 ZRTVS-1 naj bi bil v neskladju s 4. členom ZRTVS-1 zato, ker naj določanje razpoložljivega časa neparlamentarnim strankam in ločevanje predvolilnih oddaj parlamentarnih in neparlamentarnih strank ne bi pomenila verodostojnosti, objektivnosti in celovitosti obveščanja v smislu 4. člena ZRTVS-1.
2. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo,
109/12, 23/20 in 92/21
– v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobuda ne odpira pomembnih ustavnopravnih vprašanj, zato jo je Ustavno sodišče zavrnilo.
3. Ustavno sodišče je sprejelo ta sklep na podlagi drugega odstavka 26. člena ZUstS v sestavi: predsednik dr. Matej Accetto ter sodnice in sodniki dr. Rok Čeferin,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo z osmimi glasovi proti enemu. Proti je glasoval sodnik Jaklič.
dr. Matej Accetto
Predsednik